O fetiță de 8 ani dată dispărută dintr-o localitate din judeţul Botoşani a fost găsită moartă, în noaptea de vineri spre sâmbătă, într-o lizieră de salcâmi de la marginea satului. Se presupune că a fost ucisă.
Copila a fost găsită la marginea localităţii Jijia, comuna Albeşti, după ce vineri seară dispăruse de acasă.
Chică Roşa Maria Silvia, în vârstă de 8 ani, a plecat de acasă, vineri, în jurul orei 20:00, pentru a se deplasa la o rudă din apropiere, dar nu a mai revenit. Căutările au fost demarate imediat.
Se pare că înainte de a fi ucisă, minora ar fi fost violată, scrie Agerpres.
Pentru identificarea autorului, în zonă au fost mobilizate peste 100 de forţe de ordine.
„Minora a fost găsită în cursul nopţii, decedată. Aceasta se afla la marginea localităţii de domiciliu, într-o lizieră de salcâmi. Sunt desfăşurate activităţi specifice pentru identificarea autorului, fiind angrenate peste 100 de forţe de ordine, poliţiştii, jandarmi, pompieri, poliţişti de frontieră”, a transmis, sâmbătă dimineaţă, IPJ Botoşani, potrivit News.ro.
Sursa citată a precizat că au sosit în sprijin jandarmi din Suceava şi lucrători de la Biroul de Operaţiuni Speciale Suceava.
„Cercetările sunt continuate sub aspectul comiterii infracţiunii de omor calificat de către Parchetul de pe lângă Tribunalul Botoşani”, a mai transmis sursa citată.